ଖୋଲିବ କି DRDO ତଥ୍ୟ ଲିକ୍ ରହସ୍ୟ ? ୭ ଦିନିଆ ରିମାଣ୍ଡରେ ୫ ଅଭିଯୁକ୍ତ, ଏହି ସବୁ ପ୍ରଶ୍ନର ଉତ୍ତର ଖୋଜିବ କ୍ରାଇମବ୍ରାଞ୍ଚ - Prameya News7\nଖୋଲିବ କି DRDO ତଥ୍ୟ ଲିକ୍ ରହସ୍ୟ ? ୭ ଦିନିଆ ରିମାଣ୍ଡରେ ୫ ଅଭିଯୁକ୍ତ, ଏହି ସବୁ ପ୍ରଶ୍ନର ଉତ୍ତର ଖୋଜିବ କ୍ରାଇମବ୍ରାଞ୍ଚ\nକଟକ ୧୮।୦୯ଃ ଖୋଲିବ କି DRDO ତଥ୍ୟ ଲିକ୍ ମାମଲା। ଗିରଫ ୫ ଅଭିଯୁକ୍ତଙ୍କୁ ୭ଦିନିଆ ରିମାଣ୍ଡରେ ନେଲା କ୍ରାଇବ୍ରାଞ୍ଚ । ଅଭିଯୁକ୍ତମାନଙ୍କୁ କଟକ କ୍ରାଇମବ୍ରାଞ୍ଚ କାର୍ଯ୍ୟାଳୟରେ ରଖି ଜେରା କରାଯିବ । ଏମାନେ କାହାକୁ ତଥ୍ୟ ଦେଉଛନ୍ତି, ଏହି ଘଟଣାରେ ଆଉ କାହାର ସମ୍ପୃକ୍ତି ଅଛି କି ନାହିଁ ତା'ର ଖୋଳତାଡ଼ କରାଯିବ ବୋଲି ସୂଚନା ଦେଇଛନ୍ତି କ୍ରାଇମବ୍ରାଞ୍ଚ ଏଡିଜି ସଂଜୀବ ପଣ୍ଡା । ସେପଟେ ଆଜି ଚାନ୍ଦିପୁର ବସ୍ତିରୁ ୪ଜଣ ବାଂଲାଦେଶୀ ଶରଣାର୍ଥୀଙ୍କୁ ଉଠାଇଛି କ୍ରାଇମବ୍ରାଞ୍ଚ ।\nଖୋଲିବ କି DRDO ତଥ୍ୟ ଲିକ୍ ରହସ୍ୟ ? ୫ ଅଭିଯୁକ୍ତଙ୍କୁ ୭ଦିନିଆ ରିମାଣ୍ଡରେ ନେଲା କ୍ରାଇବ୍ରାଞ୍ଚ । ହନିଟ୍ରାପ୍ କରୁଥିବା ମହିଳା ଜଣକ କିଏ ? ସେ ଭାରତର ନା' ପାକିସ୍ତାନର ? ଅଭିଯୁକ୍ତମାନଙ୍କ ସହ ସଂପୃକ୍ତ ସୁନ୍ଦରୀଙ୍କର କେବେ ସମ୍ପର୍କ ହୋଇଥିଲା ? ଅଭିଯୁକ୍ତମାନେ ତଥ୍ୟ ଦେଇ କେତେ ଟଙ୍କା ପାଉଥିଲେ ? ସେମାନଙ୍କ ଆକାଉଣ୍ଟକୁ କେଉଁଠାରୁ କେତେ ଟଙ୍କା ଆସିଛି ? ଅଭିଯୁକ୍ତମାନେ କେଉଁ କେଉଁ ତଥ୍ୟ ଦେଇଛନ୍ତି ? ଭିଡିଓଗ୍ରାଫି, ଫଟୋ ଓ ଡକ୍ୟୁମେଣ୍ଟ ଆକାରରେ କାହାକୁ କିଛି ତଥ୍ୟ ଦିଆଯାଇଛି କି ? ଅଭିଯୁକ୍ତଙ୍କ ସହ ଆଉ କାହାର ସମ୍ପର୍କ ଅଛି କି ? ଅଭିଯୁକ୍ତମାନେ କାହାକୁ ଫୋନ୍ କରୁଥିଲେ ? ସେମାନଙ୍କ ନିକଟକୁ କେଉଁଠୁ ଫୋନ୍ ଆସୁଥିଲା ? ଗିରଫ ୫ ଅଭିଯୁକ୍ତଙ୍କ ଠାରୁ ଏଭଳି ଅନେକ ପ୍ରଶ୍ନର ଉତ୍ତର ଜାଣିବାକୁ ଏବେ ତନାଘନା କରିବ କ୍ରାଇମବ୍ରାଞ୍ଚ । ଅଭିଯୁକ୍ତମାନଙ୍କୁ କଟକ କାର୍ଯ୍ୟାଳୟରେ ଜେରା କରାଯିବ । ଏହି ମାମଲାରେ NIA ନୁହେଁ, ଏବେ କେବଳ କ୍ରାଇମବ୍ରାଞ୍ଚ ତଦନ୍ତ କରୁଛି । ତେବେ NIA ଚାହିଁଲେ ଅଭିଯୁକ୍ତଙ୍କୁ ପଚରାଉଚରା କରିପାରିବ ବୋଲି କ୍ରାଇମବ୍ରାଞ୍ଚ ଏଡିଜି ସୂଚନା ଦେଇଛନ୍ତି ।\nDRDO ତଥ୍ୟ ଲିକ୍ ମାମଲାରେ ୭ବର୍ଷ ଧରି ଆଇଟିଆରରେ ଡ୍ରାଇଭର ଭାବେ ସ୍ଥାୟୀ ନିଯୁକ୍ତି ପାଇଥିବା ସଚିନ କୁମାର ଓରଫ ଛତା ସମେତ ଠିକା ଭାବେ କାମ କରୁଥିବା ଏସି ଅପରେଟର ବସନ୍ତ ବେହେରା ଓ ଶେଖ୍ ମଶାଫିର, ମେଟଗେଟ୍ କିପର ତାପସ ରଞ୍ଜନ ନାୟକ, ଡିଜି ଅପରେଟର ହେମନ୍ତ କୁମାର ମିସ୍ତ୍ରୀଙ୍କୁ ଗିରଫ କରାଯାଇଛି । ସେପଟେ ଚାନ୍ଦିପୁର ବସ୍ତିରୁ ୪ଜଣ ବାଂଲାଦେଶୀ ଶରଣାର୍ଥୀଙ୍କୁ ଉଠାଇ ନେଇଛି କ୍ରାଇମବ୍ରାଞ୍ଚ ଟିମ୍। ଏମାନେ କିଏ ? ଗିରଫ ଅଭିଯୁକ୍ତଙ୍କ ସହ ସେମାନଙ୍କର କୌଣସି ସମ୍ପର୍କ ଅଛି କି ନାହିଁ ? ସେକଥା ଜଣାପଡ଼ିନଥିଲେ ମଧ୍ୟ ଅଧିକ ଖୋଳତାଡ଼ ଜାରି ରଖିଛି କ୍ରାଇମବ୍ରାଞ୍ଚ ଟିମ୍ ।\nDRDO ତଥ୍ୟ ଲିକ୍ ମାମଲାରେ ପ୍ରକୃତ ମାଷ୍ଟରମାଇଣ୍ଡ କିଏ ? ରିମାଣ୍ଡରେ ଥିବା ଅଭିଯୁକ୍ତଙ୍କୁ ଜେରା ପରେ ପୂରା ରହସ୍ୟ ଉପରୁ କ୍ରାଇମବ୍ରାଞ୍ଚ ପରଦା ହଟାଇପାରିବ ।
